**Cuvinte noi și vechi**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cântăresc cât o să doară

Inima întinsă foaie

Slovele din cer de vară

Când cădea-vor pe ea ploaie.

Și vor bate-o cu durere

Grindină albastră, rece

Zdrențuindu-mi din putere

În potopuri s-o înece.

Vânătăi mi-or pune una

Lângă alta-n dalba filă

Și-oi dori, poate, ca Luna

De pe mări să verse milă.

Orișice cuvânt m-ar frige

Ce-ar țipa căzut din stele

Din timidul pic de sânge,

Până-n cugetele mele.

Când voi pierde greutatea

Lor cât este și cât duce

Îmi voi pune libertatea

Troiță la o răscruce.

Să arate calea unde

Poezia să pornească,

Numai fața mi-oi ascunde

Cu rușine omenească.

Ele să nu se-nspăimânte:

De la ochi până la gură

Mi-au tăiat cuvinte-nfrânte

Brazdele de zbârcitură.

Doar ca boabele amare

Și adânc nedumerite

Tot mă-ntreabă: „De ce oare

Nu suntem printre cuvinte?!”

„Când un vers viață va prinde

Și îmi va zbura din brațe

Inima-mi se va întinde

Și pe voi să vă înalțe.

Să vă dau și vouă cale

Printre fluturări de vise,

Iar eu tot voi crește-n jale

Rămânând printre nescrise.”

Victor Bragagiu